Die Breedekloof is een van drie wyndistrikte in die Breëriviervallei-wynstreek. Dit spog met 'n totaal van 28 wynkelders (11 produsentekelders en 17 privaat kelders). Die Breedekloof verteenwoordig 14,24% (13 029 hektaar) van Suid-Afrika se aanplantings van wyndruiwe-wingerde. Die meerderheid tradisionele kultivars kan in die Breedekloof gevind word, waarvan Chenin Blanc die algemeenste is. Die Breedekloof wyndistrik is geleë tussen Worcester en Paarl en vorm deel van die Breedevallei Plaaslike Munisipaliteit. Dit sluit die Rawsonville, Slanghoek, Goudini en Breërivier gebiede in. Die weste en suidweste van Breedekloof grens aan die Slanghoek- en Du Toitskloofberge en in die noordooste aan die Hexrivierberge. Die Breedekloof word gekenmerk deur 'n wye verskeidenheid van terroirs. Die streek grens aan twee bergreekse en lê tussen die Atlantiese Oseaan en die Klein Karoo. Die grond in die Breedekloof wissel van diep, swaar, swart grond tot sanderige skalie-grond in ou rivierbeddings. Hierdie unieke kombinasie van grond en klimaat maak dit 'n gunstige terroir vir wynproduksie. Die vallei ontvang 'n jaarlikse winterreënval van +/- 700 mm wat dit as 'n hoë-reënvalgebied in Suid-Afrika klassifiseer.